b'\n_START_ARTICLE_\nAndrej Andrejevi\xc4\x8d Markov (starej\xc5\xa1i)\n_START_SECTION_\n\xc5\xbdivljenje in delo\n_START_PARAGRAPH_\nMarkov je bil sin uradnika Andreja Grigorjevi\xc4\x8da Markova in njegove prve \xc5\xbeene Nade\xc5\xbede Petrovne. Bil je slabega zdravja in je do svojega desetega leta starosti lahko hodil le z berglami. Kon\xc4\x8dal je sankt-peterbur\xc5\xa1ko gimnazijo \xc5\xa1t. 5._NEWLINE_Od leta 1874 je \xc5\xa1tudiral na Fakulteti za fiziko in matematiko Dr\xc5\xbeavne univerze v Sankt Peterburgu. Diplomiral je leta 1878 in za svojo nalogo O integriranju diferencialnih ena\xc4\x8db s pomo\xc4\x8djo veri\xc5\xbenih ulomkov (\xd0\x9e\xd0\xb1 \xd0\xb8\xd0\xbd\xd1\x82\xd0\xb5\xd0\xb3\xd1\x80\xd0\xb8\xd1\x80\xd0\xbe\xd0\xb2\xd0\xb0\xd0\xbd\xd0\xb8\xd0\xb8 \xd0\xb4\xd0\xb8\xd1\x84\xd1\x84\xd0\xb5\xd1\x80\xd0\xb5\xd0\xbd\xd1\x86\xd0\xb8\xd0\xb0\xd0\xbb\xd1\x8c\xd0\xbd\xd1\x8b\xd1\x85 \xd1\x83\xd1\x80\xd0\xb0\xd0\xb2\xd0\xbd\xd0\xb5\xd0\xbd\xd0\xb8\xd0\xb9 \xd0\xbf\xd1\x80\xd0\xb8 \xd0\xbf\xd0\xbe\xd0\xbc\xd0\xbe\xd1\x89\xd0\xb8 \xd0\xbd\xd0\xb5\xd0\xbf\xd1\x80\xd0\xb5\xd1\x80\xd1\x8b\xd0\xb2\xd0\xbd\xd1\x8b\xd1\x85 \xd0\xb4\xd1\x80\xd0\xbe\xd0\xb1\xd0\xb5\xd0\xb9) prejel zlato medaljo. Na univerzi je leta 1880 zaklju\xc4\x8dil magistrski \xc5\xa1tudij s svojo znamenito magistrsko nalogo O dvoji\xc5\xa1kih kvadratnih formah pozitivnih determinant (\xd0\x9e \xd0\xb1\xd0\xb8\xd0\xbd\xd0\xb0\xd1\x80\xd0\xbd\xd1\x8b\xd1\x85 \xd0\xba\xd0\xb2\xd0\xb0\xd0\xb4\xd1\x80\xd0\xb0\xd1\x82\xd0\xb8\xd1\x87\xd0\xbd\xd1\x8b\xd1\x85 \xd1\x84\xd0\xbe\xd1\x80\xd0\xbc\xd0\xb0\xd1\x85 \xd0\xbf\xd0\xbe\xd0\xbb\xd0\xbe\xd0\xb6\xd0\xb8\xd1\x82\xd0\xb5\xd0\xbb\xd1\x8c\xd0\xbd\xd0\xbe\xd0\xb3\xd0\xbe \xd0\xbe\xd0\xbf\xd1\x80\xd0\xb5\xd0\xb4\xd0\xb5\xd0\xbb\xd0\xb8\xd1\x82\xd0\xb5\xd0\xbb\xd1\x8f). Naslednje leto 1881 je doktoriral z dizertacijo O nekaterih uporabah algebrskih veri\xc5\xbenih ulomkov (\xd0\x9e \xd0\xbd\xd0\xb5\xd0\xba\xd0\xbe\xd1\x82\xd0\xbe\xd1\x80\xd1\x8b\xd1\x85 \xd0\xbf\xd1\x80\xd0\xb8\xd0\xbb\xd0\xbe\xd0\xb6\xd0\xb5\xd0\xbd\xd0\xb8\xd1\x8f\xd1\x85 \xd0\xb0\xd0\xbb\xd0\xb3\xd0\xb5\xd0\xb1\xd1\x80\xd0\xb0\xd0\xb8\xd1\x87\xd0\xb5\xd1\x81\xd0\xba\xd0\xb8\xd1\x85 \xd0\xbd\xd0\xb5\xd0\xbf\xd1\x80\xd0\xb5\xd1\x80\xd1\x8b\xd0\xb2\xd0\xbd\xd1\x8b\xd1\x85 \xd0\xb4\xd1\x80\xd0\xbe\xd0\xb1\xd0\xb5\xd0\xb9) pri \xc4\x8cebi\xc5\xa1ovu. V letu 1883 se je poro\xc4\x8dil z Marijo Ivanovno Valvatjevo. Leta 1886 so ga izbrali za \xc4\x8dlana Ruske akademije znanosti._NEWLINE_Ukvarjal se je s teorijo \xc5\xa1tevil, verjetnostnim ra\xc4\x8dunom, s teorijo stohasti\xc4\x8dnih procesov in z matemati\xc4\x8dno analizo. Napisal je u\xc4\x8dbenik Verjetnostni ra\xc4\x8dun (\xd0\x98\xd1\x81\xd1\x87\xd0\xb8\xd1\x81\xd0\xbb\xd0\xb5\xd0\xbd\xd0\xb8\xd0\xb5 \xd0\xb2\xd0\xb5\xd1\x80\xd0\xbe\xd1\x8f\xd1\x82\xd0\xbd\xd0\xbe\xd1\x81\xd1\x82\xd0\xb5\xd0\xb9) (1900)._NEWLINE_Njegovo delo je naprej razvil Kolmogorov._NEWLINE_Po njem se imenuje markovska veriga, zaporedje X_1, X_2, X_3, ...  diskretnih slu\xc4\x8dajnih spremenljivk, v katerem je prva naslednja spremenljivka x_n odvisna le od tega ka\xc5\xa1no vrednost ima spremenljivka x_{n-1} pri n = 2,3,4,.... V verjetnostnem ra\xc4\x8dunu se po njem imenuje neenakost Markova, zgornja meja za verjetnost nenegativne funkcije slu\xc4\x8dajne spremenljivke._NEWLINE_V poznem 19. stoletju je moskovska verjetnostna \xc5\xa1ola me\xc5\xa1ala matematiko z religijo, saj je privzemala da stabilnost frekvenc dokazuje svobodno voljo in s tem obstoj boga. Markov je dokazal da velja centralni limitni izrek tudi za slu\xc4\x8dajne spremenljivke, ki niso neodvisne, in se tako oddaljil od zamisli moskovske \xc5\xa1ole. Markov je leta 1912 na lastno zahtevo dosegel, da so ga izklju\xc4\x8dili iz cerkve. Tedaj je zapisal, da ne vidi razlike med ikonami in idoli._NEWLINE_Tudi njegov sin Andrej je bil matematik.'